Porfirio Lobo Sosa

Porfirio «Pepe» Lobo Sosa (født 22. desember 1947 i Trujillo i departementet Colón i Honduras) er en honduransk politiker for det konservative Partido Nacional. Han ble den 27. januar 2010 president i Honduras, og fratrådte 26. januar 2014.

Liv og virke

Bakgrunn
Faren hans, José Porfirio Lobo López, var medlem av parlamentet i 1957 og var aktiv i politikk i provinsen Olancho. Broren Ramón Rosa Lobo Sosa er parlamentsmedlem for provinsen Colón. 

Porfirio Lobo Sosa gikk på katolsk skole i Juticalpa. Han studerte fra 1961 til 1965 ved Instituto San Francisco de Tegucigalpa-Comayagüela. Deretter fortsatte han studiene ved University of Miami i USA, der han konserterte seg om bedriftsøkonomi. Han hadde så et opphold i Sovjetunionen, der han studerte statsvitenskap ved Patrice Lumumba-universitetet. 

Lobo er godseier og gårdbruker.

Politisk virke 
Porfirio Lobo Sosa er medlem av det konservative Partido Nacional, der han står på en moderat og sentrumsorientert linje. Han har vært medlem av parlamentet i Honduras siden 1990, og var parlamentspresident fra 2002 til 2006. Ved presidentvalget i 2005 kom han på andreplass med 46 % av stemmene. 

I 2009 vant han presidentvalget med 52 % av stemmene, mot 36 % for rivalen Elvin Santos fra Partido Liberal de Honduras. I valgkampen fremmet han ønske om nasjonal dialog etter den politiske krisen som fulgte da president Manuel Zelaya ble avsatt, ga løfter om økte investeringer, flere arbeidsplasser og mer trygghet. Lobo ble innsatt i presidentembetet den 27. januar 2010. 

Ved presidentvalget i 2013 kunne ikke Lobo stille på nytt, idet gjenvalg ikke er tillatt. Juan Orlando Hernández ble valgt til hans etterfølger og overtok som president den 27. januar 2014.

Referanser 

Honduranske presidenter
Personer fra departementet Colón i Honduras
Fødsler i 1947